รวมร้านอาหารติดดาว: 38 ร้านอาหารติดอันดับในคู่มือมิชลินไกด์ สิงคโปร์ ประจำปี 2017 – VisitSingapore TH
รวมร้านอาหารติดดาว: 38 ร้านอาหารติดอันดับในคู่มือมิชลินไกด์ สิงคโปร์ ประจำปี 2017
เผยแพร่ใน 02 ก.ค. 2017.
นับตั้งแต่ที่มิชลินไกด์ สิงคโปร์ ฉบับแรกได้ตีพิมพ์เผยแพร่เมื่อปีที่แล้ว วงการอาหารของเราก็ร่วมเฉลิมฉลองความสำเร็จไปพร้อมกัน โดยร้านอาหารริมทางมีโอกาสได้พบปะสังสรรค์กับเชฟชื่อดัง ในขณะที่ภัตตาคารหรูก็จับมือกับโกปีเตี๊ยม (ร้านกาแฟในท้องถิ่น) ร้าน Liao Fan Hong Kong Soya Sauce Chicken Rice & Noodle ซึ่งเป็นร้านอาหารที่ได้รับดาวมิชลินที่ขายอาหารราคาถูกสุดในโลกนั้น มีผู้มาต่อคิวยาวจนต้องรอหลายชั่วโมง เพื่อมาลองชิมรสชาติแสนอร่อยแม้จะต้องรับประทานในจานโฟมก็ตาม ทั้งนี้ ในสิงคโปร์ อาหารดีๆ ไม่จำเป็นต้องเสิร์ฟบนโต๊ะอาหารเลิศหรูแต่อย่างใด
ในปีนี้ มีร้านอาหารใหม่ๆ ถึง 11 ร้านที่ได้รับคำชื่นชมและได้ดาวจากมิชลิน กรรมการจากมิชลินที่ไม่เปิดเผยชื่อ ได้ออกสำรวจร้านอาหารต่างๆ อีกครั้งและจัดอันดับร้านอาหารโดยมีหลักเกณฑ์ 5 ข้อ คือ คุณภาพของเครื่องปรุง ความเป็นเลิศด้านเทคนิคการปรุงอาหาร เอกลักษณ์ของอาหารที่ปรุงซึ่งสะท้อนถึงบุคลิกภาพของเชฟ ความคุ้มราคา และมาตรฐานที่สม่ำเสมอ
ร้านใหม่ๆ ที่ได้รับดาวมิชลิน ได้แก่ Labyrinth ร้านอาหารสิงคโปร์สมัยใหม่ที่เสิร์ฟอาหารที่ตกแต่งอย่างสวยงามมีศิลปะ และร้าน Chef Kang’s ร้านอาหารจีนกวางตุ้งที่ซ่อนตัวอยู่ในตึกแถว นั่นเป็นเพียงตัวอย่างร้านบางส่วนจากทั้งหมด 38 ร้านที่ได้รับมิชลินสตาร์ ซึ่งเพิ่มขึ้นจาก 29 ร้านในปี 2016 ต่อไปนี้เป็นรายชื่อร้านอาหารทั้งหมดที่ได้รับดาวมิชลิน
ภายในร้านอาหารขนาด 25 ที่นั่ง ภายใต้การตกแต่งด้วยไฟสลัวในมารีน่า เบย์ แซนด์ส®นี้ เชฟเท็ตสึยะ วากุดะ ที่มีชื่อเสียงระดับโลก จะทำหน้าที่ปรุงอาหารญี่ปุ่นร่วมสมัยซึ่งมีกลิ่นอายของอาหารยุโรปให้คุณได้ลิ้มลอง Waku Ghin ซึ่งมีความหมายในภาษาญี่ปุ่นว่า "ตื่นขึ้น" และ "เงิน" ตามลำดับ สามารถไต่อันดับขึ้นมาคว้าดาวมิชลินได้ 2 ดวงจากที่เคยได้รับไปหนึ่งดวงเมื่อปีที่แล้วเป็นปีแรก โดยทางร้านจะเสิร์ฟเมนูอาหารแบบ 10 คอร์ส ซึ่งปรุงจากวัตถุดิบที่ดีที่สุดในฤดูกาล อาหารจานเด่น ก็เช่น กุ้งโบตั๋นหมักซอส พร้อมด้วยหอยเม่นทะเลและไข่ปลาคาเวียร์
ทุกวัน เวลา 17.30-22.30 น.
ดื่มในบรรยากาศคึกคักจอแจของท่าเรือโบ๊ทคีย์ จากชั้นดาดฟ้าของตึกแถวเก่าแก่นี้เป็นที่ตั้งของร้านอาหารและบาร์อิตาเลียนสมัยใหม่ที่ครองพื้นที่สองชั้น แต่นั่นยังไม่ใช่จุดชมวิวที่ดีที่สุดของ Braci หรอกนะ ถ้าคุณต้องการชมการร่ายมนตร์อันน่าทึ่งกับอาหารของคุณ คุณควรนั่งใกล้ๆ กับบริเวณครัวที่เปิดโล่ง และจะได้เห็นบรรดาพ่อครัวแม่ครัวช่วยกันปรุงอาหารอิตาเลียนพื้นบ้านที่ต้องใช้ไฟในการย่างเนื้อ
"ไม้" คือธีมหลักของร้าน Braci ผู้ก่อตั้งร้านและเชฟอย่าง Beppe De Vito ก็ใช้เตาอบ Josper และเตา Shichirin (เตาถ่านขนาดเล็ก) เพื่อให้มีกลิ่นควันแทรกซึมในอาหารที่มาจากผลผลิตสดใหม่ในแต่ละฤดูกาล เมนูแนะนำของร้าน ได้แก่ ฟัวกราส์ เซมิเฟรดโด้ (S$28) เสิร์ฟพร้อมส้มจี๊ดและน้ำส้ม Fig Vincotte และนกพิราบอบที่เสิร์ฟพร้อมลูกแพร์ญี่ปุ่น ถั่วพิสตาชิโอ และไวน์ Marsala ที่บ่มอย่างดี (S$58) ถ้าคุณตัดสินใจเลือกไม่ถูก ลองชิมเมนูอาหารที่ประกอบด้วย 4 หรือ 5 คอร์ส (S$100-200) สำหรับทั้งโต๊ะเพื่อลองชิมให้เห็นภาพรวมสิ
Braci 52 Boat Quay Level 5/6, สิงคโปร์ 048941 +65 6866 1933
จันทร์ & เสาร์ เวลา 18.00-22.30 น., อังคาร-ศุกร์ เวลาเที่ยง – 14.00 น., 18.00-22.30 น.
ครัวที่ส่องสว่างอยู่ด้านหลังภัตตาคารกลายเป็นจุดขายของภัตตาคาร เพราะเชฟ Rishi Naleendra และลูกมือต่างก็อยู่ภายใต้แสงสปอตไลท์ที่สาดส่องในขณะที่ง่วนอยู่กับการทำเมนูอาหารแบบออสเตรเลียสมัยใหม่ ใช่แล้ว เมนูที่ว่าก็คือเนื้อจิงโจ้นั่นเอง (S$42) และอาหารอื่นๆ ที่มีพร้อมเสิร์ฟแบบตามสั่ง แต่คุณควรจะเลือกชิมเมนูอาหารรสเด็ด (S$88) เพื่อให้ทราบว่าCheek by Jowl เป็นร้านอาหารแนวไหน
ที่นี่ยังมีของว่างต่างๆ เช่น หอยนางรมที่ราดหน้าด้วยกรานิต้าที่ทำจากมะเขือเทศรมควัน ซึ่งเสิร์ฟเป็นออเดิร์ฟก่อนอาหารจานหลักอย่างปลากะพงขาวย่าง หากคุณต้องการคำแนะนำเกี่ยวกับเครื่องดื่มไวน์ ผู้จัดการร้านที่สุภาพของ Naleendra และคุณ Manuela Toniolo ภรรยา ยินดีให้คำแนะนำเกี่ยวกับไวน์แบบออร์แกนิกและไบโอไดนามิกจากทั่วโลก
Cheek by Jowl 21 Boon Tat Street, สิงคโปร์ 069620 +65 6221 1911
จันทร์-ศุกร์ เวลาเที่ยง - 14.30 น., 18.00-22.00 น., เสาร์ เวลา 18.00-22.30 น.
เชฟ Ang Song Kang ผู้เชี่ยวชาญการใช้กระทะเหล็ก จะผัดอาหารจีนกวางตุ้งอย่างง่ายๆ แบบผัดไฟแดง และราดด้วยซอสอุมามิที่เข้มข้น ร้านอาหารจีนในสไตล์จื่อฉา (อาหารจีนที่ทำได้ง่ายที่บ้าน) นี้ขึ้นชื่อเรื่องเมนูตามสั่ง เช่น ปลา Patin และกากหมูทอดกรอบ ควรลองสั่งมื้อเย็นแบบโอมาคาเสะ (ตามใจเชฟ) (S$80) เพื่อสัมผัสกับความเป็นเชฟ Kang ที่แท้จริง โดยเชฟจะสรรหาวัตถุดิบสดใหม่มาจากตลาดท้องถิ่น เพื่อนำมาปรุงเมนูประจำฤดูกาล เช่น คะน้าอบหม้อดิน และซุปปลาบู่
Chef Kang’s 25 MacKenzie Road, สิงคโปร์ 228681 +65 6238 6263
อังคาร-อาทิตย์ เวลา 11.30-14.30 น., 18.00-22.30 น.
เสียงแก้วไวน์กระทบกันและเสียงหัวเราะชื่นมื่นในภัตตาคารอิตาเลียนแห่งนี้ ทำให้ที่นี่กลายเป็นห้องอาหารชั้นเลิศ แต่บรรยากาศอันอบอุ่นและการตกแต่งอย่างเป็นธรรมชาติสบายๆ ช่วยให้ลูกค้ารู้สึกผ่อนคลายมากขึ้น บาร์ที่ทันสมัยและมีสไตล์ซึ่งเป็นอีกส่วนหนึ่งของภัตตาคารแห่งนี้เปิดให้บริการจนถึงดึก ทำให้คุณสามารถแว่บมานั่งจิบเครื่องดื่มผ่อนคลายได้ที่ Garibaldi แม้จะพาลูกๆ มาทานอาหารด้วยก็ตาม
อาหารที่นี่ปรุงโดยเชฟ Roberto Galetti ที่มาจากเมืองเบรซชา ประเทศอิตาลี ดังนั้น ทุกจานจึงมีส่วนผสมจากวัตถุดิบที่ส่งตรงมาจากบ้านเกิดของเชฟ เมนูขึ้นชื่อของเชฟในรูปแบบอะลาคาร์ตคือ ราวิโอลี่เนื้อลูกวัวที่เลี้ยงด้วยนม (S$36) พร้อมด้วยเห็ดพอร์ชินี่และครีมซอส และเนื้อหมูคุโรบุตะสไลด์ ( Scaloppine) (เนื้อหมูชิ้นบางไร้กระดูก S$48) ราดซอสไวน์ Marsala ทั้งนี้ เซ็ตเมนูมื้อกลางวันและมื้อเย็นของที่นี่มีราคาเริ่มต้นที่ S$88 และ S$ 138 ตามลำดับ
Garibaldi 36 Purvis Street #01-02, สิงคโปร์ 188613 +65 6837 1468
ทุกวัน เวลาเที่ยง – 14.30 น., 18.30-24.30 น.
เมื่อผลักประตูบานสีดำที่มักไม่มีใครสังเกตเห็นเข้าไปภายในโรงแรมฮิลตัน สิงคโปร์ และเดินไปตามโถงทางเดินที่มีรูปภาพประดับประดาสองข้างทาง และไม่ช้าคุณก็จะมาถึงห้องอาหารบรรยากาศดีอย่าง Iggy’s ภัตตาคารอาหารยุโรปชั้นเลิศแห่งนี้ตั้งชื่อตามผู้ก่อตั้งและซอมเมอลิเยร์ Ignatius Chan ดังนั้น ไม่ต้องแปลกใจว่าไวน์คือตัวชูโรงสำหรับมื้ออาหารสุดหรูของคุณ ในขณะที่อาหารรสเลิศนั้นปรุงโดยเชฟ Aitor Jeronimo Orive
เมนูที่ควรลิ้มลองสำหรับมื้อค่ำ (S$175-S$235) เริ่มต้นด้วยของว่างตามฤดูกาล ได้แก่ โรตี จอห์น (แซนวิชไข่ออมเล็ต) ที่ได้แรงบันดาลใจจากอาหารท้องถิ่น เสิร์ฟพร้อมมูสตับไก่ และที่ต้องไม่พลาดคือ ข้าวบอมบาที่หุงด้วยน้ำสต๊อกของอาหารทะเลที่เข้มข้น ซึ่งเป็นเมนูอันเป็นเอกลักษณ์ของเชฟ และปิดท้ายด้วยจานเย็นอย่าง กุ้งดิบคาราบิเนโร่ (Carabinero Carpaccio)
โรงแรมฮิลตัน สิงคโปร์ 581 Orchard Road Level 3, สิงคโปร์ 238883 +65 6732 2234
จันทร์ - พุธ เวลา 19.00-21.30 น., พฤหัสบดี - เสาร์ เวลาเที่ยง - 13.30 น., 19.00-21.30 น.
พบกับโลกของอาหารจีนแต้จิ๋วรสเลิศ ซึ่งมีถิ่นกำเนิดในเขตจ๋าวซ่าน ประเทศจีน ได้ที่ Imperial Treasure Fine Teochew Cuisine แม้จะเป็นครั้งแรกที่คุณได้ลิ้มลองรสชาติของปลาจาระเม็ดนึ่งแบบเต็มคำ (เริ่มต้นที่ S$10/น้ำหนัก 100 กรัม) แต่เชื่อได้เลยว่ารสชาติของเนื้อปลาจะทำให้คุณรู้สึกได้ถึงความนุ่มนวลแสนคุ้นเคย เช่นเดียวกับรสของซุปไก่ร้อนๆ ในวันฝนพรำ
สำหรับผู้ที่ต้องการความท้าทาย ลองสั่งเมนูจานรวม ซึ่งมีทั้งเป็ดอบแล่แผ่นบาง ลิ้นเป็ด ปลาหมึก และเครื่องในวัวที่หมักแบบแต้จิ๋ว (S$34-S$68) ภัตตาคารแห่งนี้ยังมีห้องรับประทานอาหารแบบส่วนตัวไว้ให้บริการถึงหกห้อง เหมาะสำหรับการมอบบรรยากาศที่น่าประทับใจในการรับประทานอาหารให้กับแขกของคุณ
ION Orchard 2 Orchard Turn #03-05 สิงคโปร์ 238801 +65 6736 2118
จันทร์-ศุกร์ เวลา 11.30 - 15.00 น., 18.00-22.30 น., เสาร์ เวลา 11.00-15.00 น., 18.00-23.00 น., อาทิตย์ เวลา 10.30-15.00 น., 18.00-23.00 น.
หลงทางอยู่ไนเขาวงกตแห่งรสชาติที่ประณีตซับซ้อนที่ Labyrinth ร้านอาหารสิงคโปร์สมัยใหม่แห่งนี้เสิร์ฟเมนูอาหารที่คุณต้องทึ่งอย่าง หมี่บะช่อ (ก๋วยเตี๋ยวหมูสับ) ใส่หอยเชลล์ฮอกไกโด และเร็นดังเนื้อที่ใส่กระดูกวัวรมควัน (แกงเนื้อแบบอินโดนีเซีย) ซึ่งรับรองว่าจะท้าทายความคิดเดิมๆ ที่คุณมีต่ออาหารสิงคโปร์อย่างแน่นอน Han Li Guang อดีตนายธนาคารที่ผันตัวมาเป็นเชฟ เป็นผู้ที่เรียนรู้เทคนิคการปรุงอาหารด้วยตนเอง และเคยเป็นพนักงานฝึกหัดในภัตตาคารต่างๆ มาแล้วทั่วโลก ก่อนที่จะนำเทคนิคชั้นเยี่ยมมาปรับใช้กับอาหารท้องถิ่น ภัตตาคารนี้เสิร์ฟเมนูอาหารเพื่อการลิ้มลองในราคาเริ่มต้นเพียง S$48 สำหรับมื้อกลางวัน และ S$78 สำหรับมื้อค่ำ
เอสพลานาด – เธียเตอร์ส ออน เดอะเบย์ 8 Raffles Avenue #02-23, สิงคโปร์ 039802 +65 6223 4098
จันทร์-ศุกร์ เวลาเที่ยง - 14.30 น., 18.30-23.00 น., เสาร์ & อาทิตย์ เวลา 18.00-23.00 น.
เหมาะแล้วที่ Meta ตั้งอยู่ในย่านบูกิต ปาโซห์ ที่เรียงรายไปด้วยตึกแถวดั้งเดิมซึ่งในปัจจุบันเป็นที่ตั้งของร้านอาหารและบาร์ต่างๆ ที่ให้บรรยากาศคึกคัก ร้านอาหารแห่งนี้ ซึ่งเปิดให้บริการในปี 2015 ได้รับการยกย่องว่าสามารถผสมผสานอาหารรสชาติต้นตำรับและอาหารสมัยใหม่เข้าไว้ด้วยกันได้อย่างลงตัว เช่น อาหารฝรั่งเศสสูตรดั้งเดิมที่ให้รสชาติแบบเกาหลีหรือแบบอาหารญี่ปุ่น ซึ่งทำให้เกิดเมนูใหม่ๆ ที่ให้รสชาติแปลกใหม่
Sun Kim หัวหน้าเชฟ (ที่อยู่ภายใต้การดูแลของเชฟที่มีชื่อเสียงอย่าง Tetsuya Wakuda) คือผู้สร้างสรรค์อาหารรสเด็ดของที่นี่ เชฟ Sun Kim เติบโตในเกาหลีใต้และได้เรียนรู้การทำอาหารแบบคลาสสิกมาก่อน เขาจึงได้สร้างสรรค์เมนูแบบตะวันออกพบตะวันตกที่ร้าน Meta แห่งนี้ (S$48-S$255) อาหารที่น่าลิ้มลอง ได้แก่ ปลาหมึกผัดซอส XO สเต็กหมูจากคาบสมุทรไอบีเรียที่ผัดกับผักคะน้า และกิมจิ (ผักดองเกาหลี) และบีทรูทผัดกับไข่กุ้งโทบิโกะ (ไข่ปลานกกระจอก) และบูราต้า (ชีสสดจากอิตาลี)
จันทร์ เวลา 18.00-22.00 น., อังคาร-พฤหัสบดี เวลาเที่ยง - 14.30 น.. 18.00-22.00 น., ศุกร์ เวลาเที่ยง - 14.30 น., 18.00-23.00 น., เสาร์ เวลา 18.00-23.00 น.
ด้วยทำเลที่สวยงามซึ่งอยู่ใกล้กับอ่าวมารีน่าเบย์ที่งดงามระยิบระยับ ภัตตาคาร Saint Pierre จึงมอบอาหารตาที่น่ารื่นรมย์ ให้คุณไปพร้อมๆ กับอาหารรสชาติแสนอร่อย เชฟ Emmanuel Stroobant หนึ่งในผู้บุกเบิกวงการอาหารเลิศหรูในสิงคโปร์ เปิดภัตตาคาร Saint Pierre แห่งนี้ขึ้นในปี 2000 และได้รังสรรค์เมนูอาหารเลิศรสแบบใหม่ๆ มาโดยตลอด
ความเป็นเลิศของภัตตาคารแห่งนี้ก็คือ การรังสรรค์เมนูอาหารตามฤดูกาล (เริ่มต้นที่ S$148) ซึ่งเป็นอาหารฝรั่งเศสที่มีกลิ่นอายของเอเชีย เมนูอาหารตามฤดูกาล ได้แก่ อะโวคาโดและเม็ดกินัวในน้ำมันเสฉวนรสจัดและปลาฮามาจิ (ปลาหางเหลือง) ย่างฟางราดด้วยพอนสึ (ซอสเปรี้ยว) ใบชิโซะ และต้นหอม
วัน ฟูลเลอร์ตัน 1 Fullerton Road #02-02B, สิงคโปร์ 049213 +65 6438 0887
จันทร์ & เสาร์ เวลา 18.30-23.00 น., อังคาร-ศุกร์ เวลา 11.30-15.00 น., 18.30-23.00 น.
ภัตตาคาร Summer Palace ก็คล้ายกับภัตตาคารอาหารจีนรสชาติต้นตำรับอื่นๆ ที่เน้นที่การปรุงอาหารรสเลิศในเวลาอันรวดเร็ว ที่นี่ให้บริการอย่างรวดเร็วคล่องแคล่วโดยพนักงานเสิร์ฟที่พูดได้สองภาษา และมักจะสื่อสารกันเองด้วยภาษากวางตุ้ง เมนูอาหารที่ปรุงขึ้นโดยหัวหน้าเชฟ Liu Ching Hai นั้นมีความเป็นจีนขนานแท้ ข้าวหอมมะลิที่ผัดในกระทะเหล็ก (S$72) พร้อมด้วยกุ้งมังกร หอยเชลล์ และซอส XO นั้นมีความหอมออกไหม้นิดๆ ของกลิ่นกะทะ ในขณะที่ติ่มซำที่มีให้เลือกหลากหลาย เสิร์ฟมาในเข่งเล็กนึ่งร้อน ก็เป็นของว่างเรียกน้ำย่อยที่พลาดไม่ได้ หากต้องการชิมอาหารจีนแท้ๆ ต้นตำรับ คุณควรลองเมนูอาหารเพื่อการลิ้มลองสำหรับมื้อกลางวันหรือมื้อค่ำ ในสนนราคา S$48 และ S$78 ตามลำดับ
โรงแรมรีเจนท์ 1 Cuscaden Road Level 3, สิงคโปร์ 249715 +65 6725 3288
จันทร์-ศุกร์ เวลาเที่ยง - 14.30 น., 18.30-22.30 น., เสาร์ & อาทิตย์ เวลา 11.30-14.30 น., 18.30-22.30 น.
Whitegrass เปิดให้บริการมาตั้งแต่ปี 2016 และเป็นร้านอาหารแห่งใหม่ที่ได้รับดาวมิชลิน ภัตตาคารแห่งนี้มีชื่อเสียงมานานในฐานะห้องอาหารออสเตรเลียร่วมสมัยที่เสิร์ฟอาหารรสเลิศ และได้รับรางวัลต่างๆ มากมายเป็นเครื่องยืนยัน จนมาในปีนี้จึงได้รับดาวมิชลินมาเพิ่มในฐานะหนึ่งในร้านอาหารที่มีมาตรฐาน
เชฟ Sam Aisbett ผู้เป็นเจ้าของนั้นมีความภาคภูมิใจในผลงานของเขาและทุ่มเทในการนำเสนออาหารที่ปรุงจากวัตถุดิบสดใหม่ที่เขาสรรหามาจากทั่วทุกมุมโลก ปลาหางเหลืองจากญี่ปุ่น เห็ดทรัฟเฟิลฤดูหนาวจากออสเตรเลีย บ้านเกิดของเขาเอง ช็อกโกแลตจากเปรู และแม้แต่ซอส XO ก็มาจากแหล่งที่มีชื่อเสียง เมนูอาหารของที่นี่จึงคุ้มค่าอย่างยิ่งสำหรับการลิ้มลอง (S$48–S$255) แน่นอนว่าอาหารของที่นี่จะมีแบบแผนการเสิร์ฟตามลำดับ รวมทั้งสะท้อนถึงวัฒนธรรมอันหลากหลาย เช่น เนื้อวัวแบล็ค แองกัสออสเตรเลียที่ราดด้วยซอสที่ทำจากเมล็ดบวค กลูวะห์ (เมล็ดถั่วสีดำที่มีในแถบเอเชียตะวันออกเฉียงใต้) บด และปลาหมึกยักษ์ Fremantle ในซุปแซฟฟรอน
ไชม์ส (CHIJMES) 30 Victoria Street #01-26/27, สิงคโปร์ 187996 +65 6837 0402
อังคาร เวลา 18.00-21.30 น., พุธ - เสาร์ เวลาเที่ยง - 14.00 น., 18.00-21.30 น.
ร้านอาหารติดดาวในปัจจุบัน
ภัตตาคารอาหารฝรั่งเศสเลิศหรูนี้ไดัรับดาวมิชลิน 3 ดวงและเป็นหนึ่งในภัตตาคารอาหารฝรั่งเศสที่มีชื่อเสียงมากที่สุดของสิงคโปร์ หัวหน้าเชฟ Michael Michaelidis เป็นผู้เสกสรรอาหารรสเลิศ โดยเปลี่ยนส่วนผสมง่ายๆ ให้เป็นอาหารอันสวยงามน่าลิ้มลอง ไม่ว่าจะเป็นบีทรูทสีสดที่นำมาเคียงคู่กับอาหารและทาทาร์แอปเปิ้ล
โรงแรมไมเคิล รีสอร์ทเวิลด์™ เซ็นโตซ่า™ 26 Sentosa Gateway #01-104/105, สิงคโปร์ 089269 +65 6577 7888
อังคาร-เสาร์ เวลา 18.00-22.30 น.
เสียงฉู่ฉี่ของเนื้อย่างและการได้เห็นขั้นตอนการเตรียมอาหารแสนอร่อยของคุณ คือจุดเด่นที่ทำให้ห้องอาหาร L'Atelier de Joël Robuchon เป็นที่ชื่นชอบ เพราะมีเพียงบาร์ที่คั่นระหว่างส่วนของครัวกับส่วนห้องอาหาร ลองชิมเมนูสไตล์ทาปาสที่ประกอบด้วย 11 คอร์ส (S$318) ดูสิ โดยมาพร้อมกับล็อบสเตอร์ Maine ย่าง เสิร์ฟพร้อมสลัดผักคูสคูส และปลาตาเดียว (Brill) อบพร้อมด้วยดอกซูกินียัดไส้
โรงแรมไมเคิล รีสอร์ทเวิลด์™ เซ็นโตซ่า™ 26 Sentosa Gateway #01-101/102/103, สิงคโปร์ 098138 +65 6577 7888
จันทร์ & พฤหัสบดี-เสาร์ เวลา 18.00-22.30 น.
ด้วยฝีมือของหัวหน้าเชฟ Sebastien Lepinoy ทำให้ภัตตาคารท้องถิ่นระดับหรูแห่งนี้ เสิร์ฟอาหารฝรั่งเศสสุดคลาสสิกที่มีกลิ่นอายรสชาติของเอเชีย ถ้าคุณต้องการทานอาหารค่ำ ลองสั่งเมนูอาหารที่ประกอบด้วยหกคอร์ส (S$185) โดยมีกุ้งย่างและเป็ดอบเป็นตัวชูโรง เคียงคู่มาด้วยสลัดหัวผักกาด
ชอว์ เซ็นเตอร์ 1 Scotts Road #01-16, สิงคโปร์ 228208 +65 6733 2225
จันทร์-พฤหัสบดี เวลาเที่ยง-14.00 น., 19.00-21.30, ศุกร์-เสาร์ เวลาเที่ยง - 14.00 น., 18.30-21.30 น.
ศิลปะนั้นมีอยู่ทั่วไปที่หอศิลป์แห่งชาติสิงคโปร์ รวมทั้งศิลปะการจัดแต่งจานอาหารที่ Odette ร้านอาหารขนาด 40 ที่นั่งที่ตั้งชื่อตามคุณยายของ Julien Royer เชฟที่เป็นเจ้าของนี้ เสิร์ฟอาหารฝรั่งเศสแบบร่วมสมัย ที่รสชาติอร่อยเลิศจนได้รับดาวมิชลินสองดวงในปี 2016
หอศิลป์แห่งชาติสิงคโปร์ 1 Saint Andrew's Road #01-04, สิงคโปร์ 178957
จันทร์ เวลา 19.00-21.00 น., อังคาร-เสาร์ เวลาเที่ยง - 13.30 น., 19.00-21.00 น.
Andre Chiang เชฟชาวไต้หวันผู้นี้เป็นนักคิดที่สร้างสรรค์ ในภัตตาคาร ที่ตั้งชื่อตามเขานี้ เชฟ Chiang บอกว่าเกิดจากหลักปรัชญาแปดประการ (Octaphilosophy) ที่เขาคิดค้นขึ้น เมนูอาหารที่ทันสมัยของเขาจึงมีการกำหนดธีมดังนี้ "เกลือ" "เนื้อสัมผัส" "ความทรงจำ" "ความบริสุทธิ์" "สภาพภูมิประเทศ" "ทิศใต้" "ช่างฝีมือ" และ "เอกลักษณ์เฉพาะ" เมนูอาหารจะเปลี่ยนแปลงไปตามฤดูกาล แต่รับรองว่าคุณจะมีโอกาสได้ชิม Memory 1997 หรือเจลลี่ฟัวกราส์อุ่นๆ กับซอสเห็ดทรัฟเฟิลดำเสมอ
Restaurant André. 41 Bukit Pasoh Road, สิงคโปร์ 089855 +65 6534 8880
อังคาร-เสาร์ เวลา 19.00-23.00 น. พุธ & ศุกร์ เวลาเที่ยง - 15.00 น., 19.00-23.00 น.
ภัตตาคาร Shisen Hanten อยู่ภายใต้การดูแลของเชฟ Chen Kentaro นำเสนออาหารจีนเสฉวนในสไตล์ญี่ปุ่น เมนูยอดนิยม คือ มาโบโทฟุ (เต้าหู้เสฉวนราดซอสรสเผ็ดร้อน ราคา S$24) ที่ดัดแปลงมาจากเมนูอาหารเก่าแก่ของครอบครัว ซึ่งแตกต่างจากเต้าหู้เสฉวนอื่นๆ ที่คุณอาจจะเคยลิ้มลองมา และเสิร์ฟมาพร้อมข้าวสวยญี่ปุ่นจากฮอกไกโด
แมนดาริน ออร์ชาร์ด สิงคโปร์ 333 Orchard Road Level 35, สิงคโปร์ 238867 +65 6831 6262 / +65 6831 6266
ทุกวัน เวลาเที่ยง-15.00 น., 18.00-22.00 น.
มากุโระ (ทูน่าแบบไม่มีไขมัน) หมักซอสจนนุ่ม ปลาไหลทะเลเนื้อแน่นหวาน ปลาตาเดียว (Halibut) ที่สดเด้งจนแทบจะกรอบ เหล่านี้คือซูชิรสเยี่ยมที่เสิร์ฟในภัตตาคารอาหารญี่ปุ่นแห่งนี้ในรูปแบบโอมาคาเสะ (เชฟจัดให้) คุณจะได้เห็นเทคนิคการปรุงอะบุริชูโทโระ (ปลาทูน่าไขมันปานกลางย่างไฟอ่อนๆ) จากเชฟ Masahiro Suzuki นั่นคือ แทนที่จะใช้หัวพ่นแก๊สในการย่างอาหารทะเล เขาจะค่อยๆ นำ บินโจตัน (หรือถ่านสีขาว) ไปอังเหนือชิ้นปลาเพื่อไม่ให้เนื้อปลาสุกแข็งเกินไป
วัน ฟูลเลอร์ตัน 1 Fullerton Road #02-02A, สิงคโปร์ 049213 +65 6423 9939
อย่าพลาดชิมอาหารยุโรป-สเปนที่มีกลิ่นอายเอเชียที่ภัตตาคาร Alma by Juan Amador ภายใต้การดูแลของเชฟใหญ่ Haikal Johari ที่เคยฝึกฝีมือมาจากภัตตาคาร Les Amis เมนูอาหารกลางวันแบบสามคอร์สมีราคาเริ่มต้นที่ S$39 ในขณะที่เมนูเพื่อการลิ้มลองที่ประกอบด้วยแปดคอร์สนั้นมีสองราคาให้เลือกคือ S$138 และ S$178
โรงแรม Goodwood Park 22 Scotts Road, สิงคโปร์ 228221 +65 6735 9937
จันทร์-อังคาร & เสาร์ เวลา 18.00-22.00 น., พุธ-ศุกร์ เวลาเที่ยง - 14.30 น., 18.00-22.00 น.
ในครัวแบบเปิดโล่งที่น่าสนใจนี้ เชฟ Kenji Yamanaka และลูกทีมของเขามักปรุงอาหารกันมือเป็นระวิงอย่างเงียบๆ โดยใช้เทคนิคการปรุงอาหารฝรั่งเศสที่ช่ำชอง ผสานกับวัตถุดิบชั้นเลิศจากญี่ปุ่น ที่นี่เสิร์ฟแต่เฉพาะเมนูอาหารเพื่อการลิ้มลอง แต่คุณต้องไม่พลาดชิมเนื้อวัววากิวจาก Ozaki ซึ่งเป็นเนื้อวัวที่เชฟ Yamanaka คัดสรรมาด้วยตนเองเพื่อให้เนื้อที่นุ่มลิ้นและรสชาติกลมกล่อม เหมาะที่จะทานคู่กับซอสสูตรฝรั่งเศสสุดคลาสสิกที่เขาปรุงเอง
แมนดาริน แกลเลอรี่ 333 Orchard Road #02-37 +65 9159 3177
จันทร์-เสาร์ เวลาเที่ยง-15.00 น., 19.00-23.00 น.
ที่ Candlenut ร้านอาหารภายใต้การดูแลของมัลคอล์ม ลี เชฟชาวสิงคโปร์ที่มีชื่อเสียงนี้ ได้นำอาหารเปอรานากัน (ชาวจีนช่องแคบที่มีเชื้อสายมาเลย์/อินโดนีเซีย) มาปรับเปลี่ยนให้มีความร่วมสมัยยิ่งขึ้น เขาผสานเทคนิคการทำอาหารชั้นสูงกับวัตถุดิบที่มีคุณภาพสูงในเมนู Ahmakase (S$65-S$88) อาทิเช่น เร็นดังเนื้อวากิว (เนื้ออบในแกงกะทิเผ็ดร้อน) และแกงปลาเทราต์ทะเล Petuna
Candlenut. Block 17A Dempsey Road, สิงคโปร์ 249676 +65 1800 304 2288
จันทร์-ศุกร์ & อาทิตย์ เวลาเที่ยง-14.30 น., 18.00-21.30 น., ศุกร์ & เสาร์ เวลาเที่ยง - 14.30 น., 18.00-22.30 น.
Corner House ร้านอาหารสวยร่มรื่นในบรรยากาศบังกะโลสไตล์โคโลเนียลในทศวรรษ 1910 เป็นห้องทดลองที่เชฟ Jason Tan ชาวสิงคโปร์ ได้เรียนรู้การนำสมุนไพรและพืชพันธุ์ต่างๆ มาปรุงรสเพื่อนำเสนออาหารในรูปแบบ "Gastro-Botanica" หรืออาหารร่วมสมัยที่เน้นผักและผลไม้มากกว่าเนื้อสัตว์ เมนู Botanica ที่ประกอบด้วยห้าคอร์สนี้ (S$178) มีอาหารจานเด็ด เช่น มะเขือเทศตามฤดูกาลกับพาสต้าและหน่อไม้ฝรั่งขาว จับคู่อาหารจานผักกับเครื่องดื่มไวน์รสเลิศที่มีให้เลือกกว่า 600 ชนิด
สวนพฤกษศาสตร์สิงคโปร์ ทางเข้าประตู Nassim 1 Cluny Road สิงคโปร์ 259569 +65 6469 1000
อังคาร-เสาร์ เวลาเที่ยง - 15.00 น., 18.30-23.00 น., อาทิตย์ เวลา 11.30-15.00 น., 18.30-23.00 น.
CUT โดย Wolfgang Puck
ภัตตาคารที่ตกแต่งด้วยภาพเหมือนของดาราฮอลลีวู้ดนี้เป็นของเชฟชื่อดัง ดังนั้น มั่นใจได้ว่าคุณจะได้รับประทานอาหารรสเลิศในบรรยากาศที่หรูหรา และอย่าลืมสั่งสเต็กมาลองชิมให้ได้ สเต็กเนื้อวัวที่คัดสรรมาอย่างดีและย่างบนเตาฟืนที่ทำจากไม้เนื้อแข็งและถ่าน (S$75-S$280) คุ้มค่าต่อการลิ้มลอง ให้รสชาติที่สุกกำลังดีและหอมกลิ่นควันที่แทรกซึมเข้าในเนื้อสเต็ก
The Shoppes at Marina Bay Sands® 10 Bayfront Avenue #B1-71, สิงคโปร์ 018956 +65 6688 8517
จันทร์-พฤหัสบดี & อาทิตย์ เวลา 17.30-22.00 น., ศุกร์ & เสาร์ เวลา 17.30-23.00 น.
Crystal Jade Golden Palace ภัตตาคารอาหารจีนที่ตั้งอยู่ในย่านช้อปปิ้งหลักของสิงคโปร์ นำเสนออาหารจีนกวางตุ้งและจีนแต้จิ๋วแบบร่วมสมัย ลองสั่งเซ็ทเมนู (ราคาเริ่มต้น S$48) หรือจะเลือกเมนูแบบตามสั่งก็ได้ เช่น ติ่มซำ (เสิร์ฟมาในเข่งเล็กๆ นึ่งร้อน) ปูผัดพริกสไตล์แต้จิ๋ว และหมูหัน ที่เป็นเมนูแนะนำของทางร้าน
ศูนย์การค้าพารากอน 290 Orchard Road #05-22, สิงคโปร์ 238859 +65 6734 6866
จันทร์-ศุกร์ เวลา 11.30 - 15.00 น., 18.00-22.30 น., เสาร์ เวลา 11.00-15.00 น., 18.00-22.00 น., อาทิตย์ เวลา 10.30-15.00 น., 18.00-22.30 น.
อย่าปล่อยให้คิวยาวๆ ของคนที่มารอซื้อก๋วยเตี๋ยวจากร้านอาหารฮอว์กเกอร์นี้ทำให้คุณเปลี่ยนใจ เพราะหมี่บะช่อ (ก๋วยเตี๋ยวหมูสับ S$5-S$10) ของที่นี่อร่อยคุ้มค่ากับการรอคอย โดยใส่ทั้งตับหมู ปลาทอด หมูสับและหมูชิ้น และเกี๊ยวที่จิ้มซอสดำปรุงรสแสนอร่อย
ไทฮวา อีทติ้ง เฮาส์ (Tai Hwa Eating House) 466 Crawford Lane #01-12, สิงคโปร์ 190465 +65 6292 7477
ทุกวัน เวลา 9.30-21.00 น.
ห้องอาหารขนาด 40 ที่นั่งแห่งนี้ ตั้งอยู่ในทำเลที่สวยงามทำให้คุณได้ชิมอาหารอร่อยๆ ไปพร้อมกับชมทัศนียภาพเส้นขอบฟ้าของสิงคโปร์ เชฟ Kirk Westaway ได้แรงบันดาลใจมาจากเดวอน ประเทศอังกฤษ ที่เป็นบ้านเกิดของเขา และรังสรรค์อาหารทุกจานโดยเน้นที่รสชาติสดใหม่ของวัตถุดิบตามฤดูกาล ลองชิมเมนูอาหารกลางวันแบบสี่คอร์ส ที่ราคาเริ่มต้น S$88 หรืออาหารค่ำที่ราคาเริ่มต้น S$238 ถ้าคุณต้องการทานอาหารสุดพิเศษสำหรับโอกาสพิเศษ ลองเลือกอาหารค่ำแบบห้าคอร์สที่หรูหรา (S$398) เพราะอาหารทุกจานจะเสิร์ฟคู่กับแชมเปญ Krug
Swissôtel The Stamford 2 Stamford Road Level 70, สิงคโปร์ 178882 +65 1800 232 5901
จันทร์-เสาร์ เวลาเที่ยง-14.30 น., 19.00-22.30 น.
ภัตตาคารอาหารจีน Lei Garden ที่มีชื่อเสียงทั่วโลกนี้ไม่พลาดที่จะมาเปิดให้บริการที่สิงคโปร์ และยังได้รับดาวมิชลินอีกด้วย เชนภัตตาคารนี้มีชื่อเสียงทั่วฮ่องกง มาเก๊า และจีน โดยเสิร์ฟอาหารกวางตุ้งต้นตำรับ เช่น ซุปตุ๋นที่หวานหอม และเนื้อย่าง
ไชม์ส (CHIJMES) 30 Victoria Street #01-24, สิงคโปร์ 187996 +65 6339 3822
ทุกวัน เวลา 11.30-15.30 น., 18.00-22.00 น.
มีร้านอาหารที่ได้รับดาวมิชลินที่ไหนอีกไหมในทั่วโลกที่เสิร์ฟอาหารอร่ยๆ ในราคาถูกเท่านี้ บอกได้เลยว่ามีที่นี่ที่เดียว ร้านอาหารข้างทางของเชฟ Chan Hon Meng เป็นร้านอาหารที่ขึ้นชื่อในเมนูข้าวไก่ซีอิ๊วและข้าวซี่โครงหมูอบ ทานคู่กับถั่วต้มหวานมัน
ศูนย์อาหารไชน่าทาวน์คอมเพล็กซ์ 335 Smith Street #02-126, สิงคโปร์ 059872
จันทร์-อังคาร & พฤหัสบดี เวลา 10.30-19.00 น., เสาร์ & อาทิตย์ เวลา 8.30-19.00 น.
Osia ภัตตาคารอาหารออสเตรเลียสมัยใหม่นี้ เสิร์ฟอาหารอร่อยๆ ในบรรยากาศที่เหมาะสำหรับการสังสรรค์ในหมู่เพื่อนฝูงและครอบครัว เชฟ Scott Webster ชาวออสเตรเลีย และเชฟ Douglas Tay ผู้ควบคุมดูแลการปรุงอาหาร ร่วมกันนำเสนออาหารอร่อยๆ จากวัตถุดิบที่สดใหม่ และใช้เทคนิคการปรุงอาหารย่างสไตล์ตะวันตกที่ผสมผสานรสชาติแบบเอเชีย
รีสอร์ทเวิลด์™ เซ็นโตซ่า 8 Sentosa Gateway, Festive Walk สิงคโปร์ 089269 +65 6577 6560
จันทร์-อังคาร & พฤหัสบดี-อาทิตย์ เวลาเที่ยง - 14.30 น., 18.00-22.30 น.
ภัตตาคารอาหารจีนสบายๆ แห่งนี้มีรากฐานมาจากผู่เทียน เมืองชายฝั่งในมณฑลฝูเจี้ยน ประเทศจีน แรกสุด Putien เปิดทำการที่ถนนคิทเชนเนอร์ในปี 2000 โดยขายผัดหมี่ฮุ่น Heng Hwa จากนั้นจึงขยายกิจการโดยมีถึง 10 สาขาในสิงคโปร์ รวมทั้งมีสาขาในต่างประเทศ เช่น มาเลเซีย อินโดนีเซีย และจีน อาหารที่นี่เน้นรสชาติแบบโฮมเมดและดีต่อสุขภาพ เช่น ปลาจวดเหลืองนึ่งซีอิ๊ว (S$13.80) โรยขิง โดยนึ่งนาน 100 วินาทีและกลายเป็นชื่อของเมนูนี้ ("100-second")
Putien (Kitchener Rd) 127 Kitchener Road, สิงคโปร์ 208514 +65 6336 2184
ทุกวัน เวลา 11.30-15.00 น., 17.30-22.30 น.
ภัตตาคารอาหารฝรั่งเศสในบรรยากาศสบายๆแห่งนี้อยู่ภายใต้การดูแลของเชฟ Paul Longworth ชาวอังกฤษ ที่ได้สร้างสรรค์เมนูสุดพิถีพิถันและเข้ากับบรรยากาศตกแต่งแบบห้องแถวที่มีสีสันสดใส ลองชิมเมนูอาหารกลางวันแบบสามคอร์ส (S$48) หรืออาหารค่ำแบบหกคอร์ส (S$148) โดยอย่างหลังนั้นมีหอยเชลล์ญี่ปุ่น สเต็กเนื้อนุ่มและแบบกรอบในแบบแคนาดา และที่ขาดไม่ได้ก็คือรูบาร์บ
Rhubarb Le Restaurant 3 Duxton Hill, Singapore 089589 +65 8127 5001
จันทร์-ศุกร์ เวลาเที่ยง - 14.15 น., 18.30-21.30 น., เสาร์ เวลา 18.00-22.00 น.
Shinji by Kanesaka (โรงแรม Carlton)
ภัตตาคารอาหารญี่ปุ่นแห่งนี้เป็นภัตตาคารรูปแบบโอมาคาเสะ (เมนูตามใจเชฟ) โดยอาหารขึ้นชื่อคือ ซูชิสไตล์เอโดมาเอะที่รับรองว่าคุณจะไม่ผิดหวัง เชฟใหญ่ Koichiro Oshino จะคอยทำหน้าที่หั่นอาหารทะเลบางเฉียบและปั้นข้าวมานานหลายสิบปีแล้ว และแสดงให้เห็นถึงความชำนาญและพิถีพีถัน ซึ่งเห็นได้จากนิกิริ (ข้าวปั้นแบบวางปลาดิบทับด้านบน) ที่หอมหวานสดใหม่
Carlton Hotel 76 Bras Basah Road, สิงคโปร์ 189558 +65 6338 6131
จันทร์-เสาร์ เวลาเที่ยง - 15.00 น., 18.00-22.30 น.
ภัตตาคารญี่ปุ่นสาขาที่สองในสิงคโปร์ของ Shinji by Kanesaka ที่เปิดหลังจากสาขาแรกได้ไม่นาน โดยการตกแต่งภายในภัตตาคารเน้นความเรียบง่ายแต่สวยหรู ด้วยวัสดุต่างๆ ที่นำเข้ามาจากแดนอาทิตย์อุทัย ซูชิที่นี่จัดทำภายใต้การดูแลของหัวหน้าเชฟ Shunsuke Kikuchi ซึ่งรังสรรค์ขึ้นอย่างประณีตด้วยวัตถุดิบสดใหม่ ให้กลิ่นหอมจางๆ ของท้องทะเล
โรงแรมเดอะ เซนต์ รีจิส สิงคโปร์ (The St. Regis Singapore) 29 Tanglin Road, สิงคโปร์ 247911 +65 6884 8239
ภัตตาคารอาหารจีนกวางตุ้งรสเลิศภายใต้การบริหารของเชฟใหญ่ Cheung Siu Kong นี้ ตกแต่งในบรรยากาศตะวันออกที่หรูหราและเสิร์ฟอาหารจีนกวางตุ้งรสชาติต้นตำรับ เมนูที่เป็นสัญลักษณ์ของ Summer Pavilion ได้แก่ ข้าวราดหน้ากุ้งล็อบสเตอร์ (S$20) และเป๋าฮื้อแอฟริกา 4 ปุ่มตุ๋น (S$65)
เดอะ ริทซ์-คาร์ลตัน, มิลเลเนีย สิงคโปร์ 7 Raffles Avenue, สิงคโปร์ 039799 +65 6434 5286
ภัตตาคารอาหารญี่ปุ่นที่นำเข้าวัตถุดิบมาจากกินซ่า กรุงโตเกียวนี้ มีอาหารขึ้นชื่อคือซูชิหอยเม่นทะเล และทูน่าธรรมชาติ ภายใต้การดูแลของเชฟ Yukji Yabe ที่พร้อมเสิร์ฟอาหารทะเลที่สั่งตรงมาจากตลาดปลาซึคิจิที่มีชื่อเสียง สัปดาห์ละครั้ง Sushi Ichi ยังนำเสนอเมนูแบบไคเซกิ (เมนูอาหารแบบญี่ปุ่นดั้งเดิมที่เสิร์ฟทีละคอร์ส) ซึ่งมีราคาตั้งแต่ S$70 ถึง S$240 สำหรับอาหารกลางวัน และราคา S$220 ถึง S$390 สำหรับอาหารค่ำ
โรงแรมสิงคโปร์ แมริออต แทง พลาซ่า โฮเทล 320 Orchard Road, สิงคโปร์ 238865 +65 6235 5514
อังคาร-เสาร์ เวลาเที่ยง - 14.30 น., 18.00-23.00 น. อาทิตย์ เวลาเที่ยง - 14.30 น., 18.00-22.00 น.
ภัตตาคารอาหารฝรั่งเศสร่วมสมัยแห่งนี้ แม้จะอยู่ภายใต้การดูแลของเชฟมือใหม่อย่าง Luke Armstrong แต่รสชาติอาหารไม่เป็นรองใครจึงทำให้ได้มิชลินสตาร์มาครองในปี 2016 และยังรักษาดาวได้ในปีนี้ ที่นี่ใช้วัตถุดิบสดใหม่ตามฤดูกาล เช่น หน่อไม้ฝรั่งขาวและบีทรูทขาว ซึ่งเป็นอาหารจานเด่นในเมนูเพื่อการลิ้มลอง ส่วนผสมแต่ละอย่างเน้นความสดใหม่และปรุงรสเพียงเล็กน้อย ด้วยเทคนิคการปรุงอาหารที่แม่นยำและซอสที่ช่วยเสริมรสชาติแท้ๆ ของอาหาร
The Kitchen at Bacchanalia 39 Hong Kong Street, สิงคโปร์ 059678 +65 9179 4552
อังคาร-เสาร์ เวลาเที่ยง - 14.30 น., 18.00-22.30 น.
ถ้าคุณชอบทานอาหารอินเดีย คุณต้องแวะมาที่ The Song of India เมื่อมาเที่ยวสิงคโปร์ ร้านอาหารนี้มีเซ็ทเมนู 8 อย่างให้เลือก (S$49-S$149) โดยเน้นทั้งผู้ที่ทานมังสวิรัติและผู้ที่ไม่ได้ทานมังสวิรัติ เมนู Jugal Bandi (S$159) ผัดไก่กับหน่อไม้ฝรั่ง และถั่วแระเสิร์ฟพร้อมขนมปังนาน (ขนมปังแผ่นแบนของอินเดียเหนือ) สดใหม่จากเตา
ทุกวัน เวลาเที่ยง - 15.00 น., 18.00-23.00 น.
ชวนคุณไปลิ้มลองอาหารอร่อยๆ ที่ภัตตาคารและร้านอาหารข้างทาง 38 แห่งในสิงคโปร์ที่ได้รับรางวัลระดับดาวชมเชย (Bib Gourmand) จากคู่มือแนะนำร้านอาหาร MICHELIN Guide ประจำปี 2017